**Til årsmøtet i Dagalifjellets vel**

**Styrets årsberetning 2019-2020**

**STYRETS SAMMENSETNING**

Styret i Dagalifjellets vel (DFV) har bestått av Jan Bruserud (leder), Liv-Runi Syvertsen (nestleder), Ole Herman Nordby (kasserer) Kari-Anne Røisgård (sekretær –fratrådte 20. november 2019), Knut Oppegaard (sekretær –tiltrådte 20. november 2019), Reino Skjøtskift, Per Hægstad, Hans Christian Bjørkto, Gunnar Mathiesen og Marius Nilsen som styremedlemmer. Således ble styret redusert fra 10 til 9 medlemmer i denne perioden.

**STYRETS ARBEID**

Det har vært avholdt 7 styremøter samt et arbeidsmøte. Styrearbeidet har også blitt ivaretatt ved hyppig kommunikasjon styremedlemmene seg imellom. Styret legger regelmessig informasjon fra styremøtene som avholdes på nettsiden.

Styreleder og styremedlemmene Reino Skjøtskift og Hans Christian Bjørkto (leder Dagalifjell Løypelag) hadde møte med nyvalgt ordfører i Nore og Uvdal Jan Gaute Bjerke 5. desember 2019. Temaet for møtet var først og fremst kommunens bidrag til løypekjøring og den interne fordelingen mellom de 9 løypelagene. Det var kommet signaler om at bidraget til Dagalifjell Løypelag kunne bli betydelig redusert grunnet annen fordelingsnøkkel. Takket være vår aktive lobbyvirksomhet bevilget kommunen i møte i Løypenemda 13. desember 2019 et ekstra bidrag til dagalifjell løypelag, slik at bidraget i denne omgang ikke ble redusert. Fra vår side ble det også sterkt understreket viktigheten av det frivillige arbeidet som nedlegges av velets medlemmer samt hvilken betydelig finansiell bidragsyter velet for tiden er.

Styret har også hatt to møter med Miljøringen SA der gjensidig samarbeid/forståelse har vært gjenstand for diskusjon. Konklusjonen fra disse møtene er at man heretter skal ha tettere dialog med gjensidig informasjonsutveksling.

Det mest sentrale tema har i inneværende periode vært kontingentfastsetting foruten finansieringen av løypekjøringen.

Det ble i perioden 2018-2019 nedsatt 6 komiteer. Videre ble det utarbeidet en omfattende handlingsplan der de respektive ledere fra komiteene skal rapportere. Dette arbeidet har kommet godt i gang. Målet med handlingsplanen er at hvert enkelt styremedlem skal ha klare oppgaver og rapporteringsplikt på styremøtene. Handlingsplanen er under kontinuerlig utvikling/evaluering.

Det er også i år gjennomført et svært vellykket informasjonsmøte på Torsetlia med 37 deltakere hvorav 7 fra DFV. 9 av i alt 14 hytteforeninger var representert. Fra kommunen deltok varaordfører og leder av sti –og løypenemda Nils Helge Tufto som informerte om kommunens arbeid og fremtidige planer. Han gav uttrykk for at kommunen går inn i en trangere økonomisk tid med harde prioriteringer da de må spare ca. 20 mill. Innføring av eiendomsskatt diskuteres, men kan tidligst komme i 2022 dersom vedtak om dette fattes.

Videre opplyste han at kommunen arbeidet med forbedret renovasjon. Man ønsker å innføre søppelsortering. Man arbeider også med at hyttefolk skal kunne melde flytting til kommunen og ha fast bopel på hytta.

Leder av Miljøringen SA Urda Ljøterud Høglund var også deltaker og hun orienterte om Miljøringens arbeid og planer. Miljøringen SA er en sammenslutning på 25 andelseiere som er utbyggere av fritidsboliger.

**Konkrete saker som styret arbeider med:**

A Finansiering av løypekjøring og utvikling av løypenettet.

Dagalifjell løypelags (DL) kontrakter med Fjellservice Uvdal AS og Lars- Vidar Henriksen utløp begge sist sommer. Ny kontrakt er inngått med Lars Jørgen Ro og en ny utvidet kontrakt med Lars-Vidar Henriksen. Begge har anskaffet hver sin nye løypemaskin. Rammeavtalene inngått med Ro og Henriksen gjelder perioden 2019-2024 med mulighet til forlengelse. De nye kontraktene innebærer en økning i kostnadene til løypepreparering på ca. 23%.

Dette må også DFV ta hensyn til i sine budsjetter for 2021 og videre år., Det opprinnelige prinsippet om tredeling av løypekostnadene mellom DFV (hytteeierne), Nore og Uvdal Næringsselskap (lokale grunneiere og næringsliv) og Nore og Uvdal kommune ble brutt av næringsselskapet og av kommunen for flere år siden og er ikke lenger et gjeldende prinsipp. DFV har vært den klart største bidragsyter til løypekjøringen de siste årene og bidrar med ca. 50% av prepareringsmidlene sesongen 2019-2020. Miljøringen SA bidrar med ca. 20% av midlene til løypekjøring samt betydelig til investering i utvidelse og forbedring av løypenettet. Framover baserer DL sine budsjetter primært på direkte dialog med finansieringspartene DFV og Miljøringen SA, i tillegg til det kommunale bidraget fra Nore og Uvdal kommune som er ca. 21% av kostnadene.

B. Kontingentfastsetting

Styret har gjennom 2019/2020 diskutert medlemskontingent opp imot behov for finansiering DFV til DL for løyper og stier. I tillegg er det vært diskutert hvordan man skal hensynta bidrag til DL fra hytteeiere som betaler årlig avgift til Miljøringen SA.

Flere hytteeiere betaler både full medlemskontingent til DFV og årlig avgift til Miljøringen SA. Samtidig foreligger det en særavtale mellom DFV og hytteforening om kollektivt medlemskap til redusert kontingent inngått lang tid tilbake som resulterer i store variasjoner i finansielt bidrag fra hytteeiere.

DFV´s styre er enige om at det skal tilstrebes en modell hvor hytteeierne i utgangspunktet bidrar så likt som mulig til løyper og stier og derav har samme rettigheter i DFV.

Det er utarbeidet forslag til kontingentfastsetting i reviderte vedtekter som på sikt vil muliggjøre dette, ref. seksjon *Vedtekter*

C. Vedtekter

Styret har gjennomåret arbeidet med forslag til reviderte vedtekter for DFV da disse ikke har vært revidert siden 2012 og det har vært behov for presisering som tydeliggjør styrets mandat og oppgaver. I tillegg er det foreslått presisering av kriterier for medlemskap og stemmerett i henhold til intensjonen om likhet beskrevet i seksjon *Kontingentfastsetting*.

D. Fiskerettigheter er et viktig gode som medlemmer av velet har nytte av. Det er i 2019 inngått kontrakt med eksklusive fiskerettigheter med grunneier gjeldende for 3 år. Det ble 22. juni satt ut fiskeyngel i de fleste vannene. Det er rikelig med fisk i de fleste vannene og vi ønsker at mange av våre medlemmer vil benytte seg av dette medlemsgode. Fiskekomiteen ledes av Erling Christoffersen. 20. juni 2020 blir det ny utsetting og styret oppfordrer til å delta.

**MEDLEMMER**

DFV har for tiden i alt 822 betalende medlemmer hvorav 246 utgjør individuelt medlemskap.

Nedgangen i betalende medlemmer skyldes hovedsakelig at Fjellsnaret 1 Hytteeierforening

ikke lenger ønsket å være kollektivt medlem.

Det det siste året vært fokus på å kartlegge de områder der det ikke er etablert egne hytteforeninger. Spesielt gjelder dette i nye hyttefelt.

Styret har iverksatt tiltak for å markedsføre velet bedre ved at man fremover vil legge ut brosjyrer med informasjon om velets aktiviteter. Det er viktig at man får frem at velet ikke kun er bidragsyter til løypekjøring, men at velet har tilbud slik som fiskerettigheter. Velet er ogå talerør for hytteeierne ovenfor myndighetene.

Det ble også i 2019 gjennomført vervekampanje i påsken. Dette gjentas også påsken 2020 da det er viktig å få synligjort det arbeid som velet utfører.

**ØKONOMI**

Det fremlagte regnskapet viser et underskudd på kr. 15.017 etter renteinntekter med

kr. 17.387. Samlede inntekter var på kr. 707.249 mot budsjettert kr. 778.000. Noen hytteforeninger har økt sitt bidrag, men frafall i kontingent fra Fjellsnaret 1 Hytteeierforening utgjør- kr.44.000, reduksjon fra Vestlia vel –kr. 15.000, HUA –kr. 10.000 og reduksjon i annonseinntekter –kr. 9.000 er hovedforklaringen på avviket.

Totale driftskostnader utgjør kr. 739.653 mot budsjettert kr. 788.500. Avviket på ca.

kr. 50.000 skyldes hovedsakelig ikke utbetalt bidrag til utbedring av løypenett.

Likviditeten vurderes som tilfredsstillende da velets bankbeholdning pr. 31.12.2019 var

Kr. 1.154.781, hvorav kr. 550.000 er avsetning til flerbrukstrase.

Budsjetterte inntekter for 2020 er kr. 777.190 inklusiv renteinntekter med kr. 15.000. Dette forutsetter en kontingent-økning fra kr. 1.000 til vedtatte kr. 1.100 i 2020.

Budsjetterte kostnader er kr. 798.500 som gir et underskudd på kr. 21.310. Kostnadsøkningen skyldes hovedsakelig økning i løypebidraget på kr.60.000 som reflekterer 10% økning i kontingenten.

Styret vurderer det fremlagte regnskap som tilfredsstillende, men understreker at budsjettet er avhengig av å opprettholde medlemsmassen og annonseinntekter.

**STIER OG LØYPER**

**Sommerstier:**

Det er fremdeles noe utfordring med korrekte stedsbetegnelser i ulike stikryss i fjellet på begge sidene av fylkesveien, slik at skiltene har en naturlig stedsangivelse. Det er kontinuerlig arbeid for å oppnå god og riktig skilting. Det er ikke utgitt noe nytt sommersti- kart, men kommunen vil produsere nytt kart for 2020. Dette blir kombinerte kart som inneholder både sommer stier og skiløyper.

**Skiløyper:**

I alt tilbys ca. 160 km skiløyper på Dagalifjell, i Tøddøl og Øvre Uvdal i regi av Dagalifjell løypelag (DL) sesongen 2019-2020. Så sant snø –og værforholdene tillater, prepareres hele dette løypenettet nå med store preppemaskiner. Samarbeidet har vært godt både *med* de tooperatørene DL tegnet kontrakter med i juni 2019 og *mellom* disse, noe som har ført til at årets preppesesong så langt har forløpt uten store problemer.

Sesongen startet ekstremt tidlig med store og løse snømengder. Grunnpreparering startet allerede tidlig i november. Det tok noe tid før løypene var brukbare for kjøring og sporsetting med de to nye, store preppemaskinene. Men ca. 1. desember var løypene i Hovedrunden sporsatt med skuter og fra helgen før jul var øvrige skiløyper i fjellet også stort sett klargjort med preppemaskin. Etter dette har sesongen vært stabil med til dels store snøfall. Det har vært en god sesong med store snømengder som vi i skrivende stund tror vil holde godt ut april måned.

DL har i samarbeid med kommunen og DFV sørget for nye skiløypetavler og nye skiløypekart. Tavlene står ute ved løypestartpunktene i (fra sør til nord) Uvdal Alpinsenter, Vasstulan, Torsetlia og Feten. Rivekart A4 (gratis) er distribuert til turistkontoret i kommunen og til nærbutikker og serveringssteder i løypeområdet. Veggkart/løypekrysskart i A3

(kr. 50,-/25,- for medlemmer) kan kjøpes på Vasstulan og Torsetlia

**DIVERSE**

Vi minner om vår hjemmeside [www.dagalifjelletsvel.no](http://www.dagalifjelletsvel.no) samt vår Facebookside. Våre sponsorer, blant annet flere lokale aktører, finner du på hjemmesiden. På nettsiden og på

Facebook kommer fortløpende nyheter som bør være relevante for alle brukere av Dagalifjell. På hjemmesiden finnes også kontaktinfo til DFVs styre og de lokale hytteforeningene, samt info om skiløyper og stier. Detaljert informasjon om hvilke skiløyper som er kjørt når, finnes på skisporet.no.

Kontakt oss gjerne med ideer, ris eller ros, det være seg sommerløyper/skiløyper eller andre av velets aktiviteter. Vi er avhengig av tilbakemeldinger for å kunne bli bedre.

Vi håper flest mulig av både nåværende og fremtidige hytteeiere vil være/bli medlemmer.

Jo flere vi er desto mer rustet er velet til å ivareta våre interesser som hytteeiere.

Styret vil til slutt takke alle som bidrar til at Dagalifjell er et flott område å ferdes i sommer som vinter. En spesiell takk til alle som har deltatt på dugnad.

Vi ønsker velkommen til årsmøtet ……………………………………………………………………………………

Dagalifjell, 17. mars 2020

Styret i Dagalifjellets vel

Sign

.